ವಾಚಕರ ವಾಣಿ: ವಿದ್ಯುತ್ ಪ್ರತಿನಿಧಿಗಳ ಸಂಕಷ್ಟ ಆಲಿಸಿ ರಾಜ್ಯದ ಐದು ವಿದ್ಯುತ್ ಸರಬರಾಜು ಕಂಪನಿಗಳಲ್ಲಿ 18 ವರ್ಷದಿಂದ ಕೆಲಸ ನಿರ್ವಹಿಸುತ್ತಿರುವ ಗ್ರಾಮ ವಿದ್ಯುತ್ ಪ್ರತಿನಿಧಿಗಳ ಗೋಳು ಕೇಳುವವರಿಲ್ಲದಂತಾಗಿದೆ. ವಿದ್ಯುತ್ ಬಿಲ್ ಹಂಚುವ ಮತ್ತು ಕಂದಾಯ ವಸೂಲಾತಿಯಂಥ ಪ್ರಮುಖ ಕೆಲಸ ನಿರ್ವಹಿಸುತ್ತಿದ್ದರೂ ಕಂಪನಿಯ ಮತ್ತು ಸರ್ಕಾರದ ನಿರ್ಲಕ್ಷ್ಯ ಧೋರಣೆಯಿಂದ ಅವರಿಗೆ ಈ ಗತಿ ಬಂದಿದೆ. ಕೊರೊನಾ ಎರಡನೇ ಅಲೆಗೆ 27 ಮಂದಿ ಗ್ರಾಮ ವಿದ್ಯುತ್ ಪ್ರತಿನಿಧಿಗಳು ಬಲಿಯಾಗಿದ್ದು ಅವರ ಕುಟುಂಬಗಳು ಬೀದಿಪಾಲಾಗಿವೆ. ಅಧಿಕಾರಿಗಳು ಮಾಪಕ ಓದಲು ಒತ್ತಡ ಹಾಕುತ್ತಾರೆ, ಮಾಪಕ ಓದಲು ಹೋಗಿ ಕೆಲವರು ಸೋಂಕು ತಗುಲಿಸಿಕೊಂಡಿದ್ದಾರೆ. ಇದಕ್ಕೆ ಯಾರು ಹೊಣೆ? ಸರ್ಕಾರವೇ ಅಥವಾ ಕಂಪನಿಗಳೇ ಎಂಬುದು ಸ್ಪಷ್ಟವಾಗಬೇಕು. ಇದಕ್ಕೆ ಇಂಧನ ಇಲಾಖೆಯ ಜವಾಬ್ದಾರಿ ಹೊತ್ತಿರುವ ಮುಖ್ಯಮಂತ್ರಿ ಯಡಿಯೂರಪ್ಪನವರು ಉತ್ತರಿಸಬೇಕು. ಸದ್ಯ ಸಂಕಷ್ಟಕ್ಕೆ ಸಿಲುಕಿರುವ ಗ್ರಾಮ ವಿದ್ಯುತ್ ಪ್ರತಿನಿಧಿಗಳ ನೆರವಿಗೆ ಧಾವಿಸಬೇಕು.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಸೋಂಕು ತಗುಲಿರುವವರಿಗೆ ಆಸ್ಪತ್ರೆ ವೆಚ್ಚ, ಮೃತರ ಕುಟುಂಬಕ್ಕೆ ಪರಿಹಾರ ನೀಡಬೇಕು. ಇಲ್ಲವಾದರೆ ಕೊರೊನಾ ನಿಯಂತ್ರಣಕ್ಕೆ ಬರುವವರೆಗೆ ಕೆಲಸಕ್ಕೆ ವೇತನ ಸಹಿತ ವಿನಾಯಿತಿ ನೀಡಿ ನಮ್ಮ ಜೀವ ಉಳಿಸಿಕೊಡಿ. ಇಲ್ಲ ಕೆಲಸದಿಂದ ವಜಾಗೊಳಿಸಿ. ನಾವು ಹಳ್ಳಿಗರು ಸೋಂಕು ಬಂದರೆ ಪ್ರತ್ಯೇಕವಾಗಿ ಇರಲು ಮನೆ ಇಲ್ಲ, ಸರ್ಕಾರಿ ಆಸ್ಪತ್ರೆಯಲ್ಲಿ ಜಾಗವಿಲ್ಲ, ಖಾಸಗಿ ಆಸ್ಪತ್ರೆಗೆ ಸೇರಲು ಹಣವಿಲ್ಲ, ಪರಿಹಾರದ ಹಣ ಇಲ್ಲ, ಕೊನೆಗೆ ಆಸ್ಪತ್ರೆಗೆ ಕಟ್ಟಲು ಹಣ ಇಲ್ಲದೆ ಹೆಣವೂ ಇಲ್ಲ ಎಂಬಂಥ ಸ್ಥಿತಿ ಬರುವುದು ಬೇಡ. ದಡದಹಳ್ಳಿ ರಮೇಶ್, ಹೆಬ್ಬಸೂರು, ಚಾಮರಾಜನಗರ